স্বাধীনতা দিবসের আগে নারী স্বাধীনতার উদযাপন। রবিবার তারই সাক্ষী রইল নেতাজি ইন্ডোর স্টেডিয়াম। গ্যালারি জুড়ে যেন অর্ধেক আকাশ! আর মঞ্চে, স্বপ্নে বোনা রামধনু। কন্যাশ্রীর তৃতীয় জন্মদিনে নারী শক্তির অদম্য জয়গান।
 ওয়েব ডেস্ক: স্বাধীনতা দিবসের আগে নারী স্বাধীনতার উদযাপন। রবিবার তারই সাক্ষী রইল নেতাজি ইন্ডোর স্টেডিয়াম। গ্যালারি জুড়ে যেন অর্ধেক আকাশ! আর মঞ্চে, স্বপ্নে বোনা রামধনু। কন্যাশ্রীর তৃতীয় জন্মদিনে নারী শক্তির অদম্য জয়গান। জীবন এক দীর্ঘ পথের নাম। জন্মদিন সেই পথের ধারে পড়ে থাকা মাইলস্টোন, যা বলে দেয় অতীত থেকে কতটা পথ হাঁটা হল। ভবিষ্যতে হাঁটার আরও আছে বাকি। রবিবারের নেতাজি ইন্ডোরে কোনও ব্যক্তি বিশেষের জন্মদিন ছিল না। বরং বলা ভাল, জন্মদিন পালন হল এক জিওন কাঠির, যে জিওন কাঠির স্পর্শে বদলে গেছে রূপসা, রুবিনাদের জীবন। ২০১৩ সালে মুখ্যমন্ত্রীর স্বপ্নের প্রকল্পের পথচলা শুরু। নারী শক্তির অ্যাক্সিলেটর তিন বছরের মধ্যেই একেবারে টপ গিয়ারে। রাজ্যের ৩১ লক্ষ ছাত্রীকে বছরে সাড়ে ৭০০ টাকা করে ভাতা। ৭ লক্ষের বেশি ছাত্রীকে ২৫ হাজার টাকা করে এককালীন ভাতা। সরাসরি ব্যাঙ্ক অ্যাকাউন্টে পৌছে যাচ্ছে টাকা। কন্যাশ্রীর মঞ্চে উঠে এল রাজ্যের বিভিন্ন জেলার সাংস্কৃতিক বৈচিত্র। পুরস্কার তুলে দেওয়া হল ছোটদের হাতে। এভাবেই স্বাধীনতা দিবসের আবহে নারী স্বাধীনতার বিজয় নিশান ওড়াল রাজ্য সরকার।